รัฐให้เช่าซื้อ2ปี ช่วยคนจนมีบ้านหลังกู้ไม่ผ่านถึง40%
กระทรวงการพัฒนาสังคมฯ แก้ผู้มีรายได้น้อยโดนปฏิเสธกู้ 40% หันให้เช่าซื้อยาว 2 ปีก่อนผ่อนแบงก์
5 ก.ค. 2559

กระทรวงการพัฒนาสังคมฯ แก้ผู้มีรายได้น้อยโดนปฏิเสธกู้ 40% หันให้เช่าซื้อยาว 2 ปีก่อนผ่อนแบงก์
พล.ต.อ.อดุลย์ แสงสิงแก้ว รมว.พัฒนาสังคมและความมั่นคงของมนุษย์ (พม.) เปิดเผยว่า ปัญหาหนี้ครัวเรือนที่ยังมีแนวโน้มเพิ่มสูงขึ้น เนื่องจากเศรษฐกิจซบส่งผลกระทบความสามารถขอสินเชื่อจากสถาบันการเงิน โดยเฉพาะผู้มีรายได้น้อย เห็นได้จากยอดปฏิเสธสินเชื่อเฉลี่ย 30-40% ทำให้การเคหะแห่งชาติ (กคช.) หน่วยงานรัฐซึ่งสร้างที่อยู่อาศัยสำหรับผู้มีรายได้น้อย ต้องใช้วิธีเช่าซื้อยาว 2 ปี ก่อนจะผ่อนกู้จริงกับสถาบันการเงิน
“กลุ่มผู้มีรายได้น้อยส่วนใหญ่เจอปัญหาหนี้ครัวเรือนพุ่งสูงชัด ทำให้ กคช.ต้องหันมาใช้กลยุทธ์เช่าซื้อก่อนนาน 2 ปี จากนั้นไปผ่อนจริงกับสถาบันการเงิน ซึ่งจากการพยายามช่วยผู้ซื้อผ่อนชำระเงินให้ดีขึ้น เชื่อว่าไม่น่าจะเป็นปัญหาหนี้เสียในระบบระยะยาว เนื่องจากที่อยู่อาศัยเป็นปัจจัยสี่ที่ความต้องการเพิ่มขึ้นทุกปี”
ทั้งนี้ การเคหะแห่งชาติจะจัดงานมหกรรมขายโครงการบ้านประชารัฐ วันที่ 6-10 ก.ค.นี้ ราคาขายหน่วยละ 3-7 แสนบาท มีโครงการเปิดให้จองจำนวน 221 โครงการ 22,884 หน่วยทั่วประเทศ เป็นโครงการบ้านพร้อมอยู่ 161 โครงการ 9,543 หน่วย
สำหรับการรับสมัครผู้ว่าการการเคหะแห่งชาติ ที่ปิดรับไปเมื่อวันที่ 22 มิ.ย.ที่ผ่านมา มีผู้สมัคร 6 คน